Rijeka, 29. lipnja 2020.g.

**OBJAVA ZA MEDIJE**

**NJEMAČKA SPISATELJICA ALEXANDRA STAHL NAPOKON UPOZNAJE**

**RIJEKU – EUROPSKU PRIJESTOLNICU KULTURE**

*Kako Stahl doživljava, proživljava i osjeća grad otkrivat će nam sve do kraja studenog - i to kroz reportaže, intervjue i kratke priče*

Međunarodni žiri njemačke organizacije **Deutschen Kulturforum östliches Europa (Njemački kulturni forum Istočna Europa) izabrao je Alexandru Stahl na natječaju za pisca koji će pet mjeseci 2020. godine boraviti u Rijeci** - Europskoj prijestolnici kulture i na [blogu](http://stadtschreiberin-rijeka.de/) objavljivati svoje dnevničke zapise.  
Umjesto početkom svibnja, kako je bilo planirano, a zbog krize uzrokovane pandemijom COVIDA-19, Stahl je u Rijeku stigla u nedjelju 21. lipnja.

Osim objavljivanja svojih dojmova na blogu, predviđeni su i susreti u gradskoj vijećnici i tvrtki Rijeka 2020, nastupi na književnim i kazališnim festivalima, čitanja djela te radionice u Gimnaziji Andrije Mohorovičića, u kojoj se provodi nastava DSD-a za Njemačku jezičnu diplomu te na Odsjeku za germanistiku Filozofskoga fakulteta Sveučilišta u Rijeci.

Ovakvom podrškom rezidencija, Njemački kulturni forum za istočnu Europu želi široj javnosti predstaviti **tragove kulturne baštine Nijemaca u regijama središnje i istočne Europe** – regijama u kojima su Nijemci živjeli ili žive i danas.  
Stipendiranjem se također teži promicanju **interkulturalnog dijaloga** budući je stipendija osmišljena kao potpora autorima za boravak u gradovima (i kandidatima) Europskim prijestolnicama kulture, te su tako spisatelji boravili na rezidencijama u Gdanjsku 2009, Pečuhu 2010, Talinu 2011, Mariboru 2012, Košicama 2013, Rigi 2014, Plzenu 2015, Wrocławu 2016, Brašovu 2017, Lavovu 2018 i Olsztynu 2019.

Stipendiju financira njemačko **Ministarstvo za Kulturu i medije (BKM)**, a realizira i provodi je **Njemački kulturni forum za Istočnu Europu** u suradnji s **Gradom Rijeka i TD RIJEKA 2020.**

Alexandra Stahl rođena je 1986. u Bavarskoj, a živi kao autorica u Berlinu. Studirala je amerikanistiku, englesku znanost o književnosti i povijest na Sveučilištu u Würzburgu (Njemačka), a praksu je odradila u New Yorku, Washingtonu i Stockholmu. Po završetku diplomskog studija 2010. godine volontirala je kao urednica i izvjestiteljica u njemačkoj novinskoj agenciji Deutsche Presse-Agentur. Njezin je fokus književnost, društvo i putovanje – izvještavala je iz Italije, Austrije, Hrvatske, Portugala i SAD-a. Osim toga, piše kratku prozu i radi na romanu. U studenome 2019. godine sudjelovala je na međunarodnom književnom natjecanju u Berlinu s kratkom pričom Moj se otac kupa ujutro (Mein Vater badet morgens).

Upoznajte Alexandru Stahl i pratite njen [blog](http://stadtschreiberin-rijeka.de/) (<http://stadtschreiberin-rijeka.de/>)!

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42